Else Dam er en af dem, som mærker stormen på allernærmeste hold.

En storm kan have store konsekvenser for beboerne ved Lild Strand. Området har flere gange oplevet, at en storm har spist store dele af kysten, og nu hvor stormen Knud er på vej i land, danner det endnu engang grund til bekymring. - Vi frygter jo, at der forsvinder mere af kysten. Vi bor jo lidt tæt på, siger Else Dam, der er beboer ved Lild Strand. Beboerne ved Lild Strand har i årevis ventet på, at området skulle kystsikres, men indtil videre er det ikke sket. Frygten er derfor, at husene ved stranden går til, og at mere af området bliver opslugt af havet. - Det giver da anledning til bekymring, når der kommer sådan en storm. Hele byen er bekymret, og i værste fald kan vi jo risikere, at der ikke er nogen, der kan bo her, siger Else Dam. Thisted kommune har ytret ønske om at kystsikre Lild Strand, men det er stadig ikke sket.